Ayen yeԐnan tamlilt, amqim amassaɣ yezmer ad yaɣ akk tiwuriwin n yisem ala tin n usemmad n yisem di akk tantaliyin. Nebder-d isem imi azewwar d isem uɣur yeqqen ukenseɣru arazwaran d usrid mi ara yili mebla amassaɣ, d arusrid mi ara yili umassaɣ. Ayen yeṭṭfen lwelha daɣen d talɣiwin n yisulal n uglas i d-nufa di tcelḥit « lli » d tenfusit « éli » s talɣa icuban wid n tutlayt n taԐrabt acu kan ur ttbeddilen ara ilmend n tewsit d umḍan, d tagi i d yiwet gar tulmisin n umqim amassaɣ. Di tmaziɣt ur yettbeddil ara ilmend n tewsit d umḍan, am wakken yezmer ur yettili ara umassaɣ, talɣa n umaɣun igalԐum.